MFCขายกองตราสารหนี้นอก6เดือนชู3%
บลจ.เอ็มเอฟซี ส่งกองทุน I-Fix6M5 ลงทุนตราสารหนี้ต่างประเทศ อายุ 6 เดือน ขาย 18-26 เม.ย.นี้ คาดผลตอบแทน 3% ต่อปี
18 เม.ย. 2556

บลจ.เอ็มเอฟซี ส่งกองทุน I-Fix6M5 ลงทุนตราสารหนี้ต่างประเทศ อายุ 6 เดือน ขาย 18-26 เม.ย.นี้ คาดผลตอบแทน 3% ต่อปี 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า เอ็มเอฟซีเปิดเสนอขายกองทุนเปิดเอ็มเอฟซี ตราสารหนี้ต่างประเทศ 6 เดือน ซีรี่ส์ 5 หรือ I-Fix6M5 ตั้งแต่วันที่ 18-26 เม.ย.นี้ ลงทุนในต่างประเทศไม่น้อยกว่า 80% ของมูลค่าทรัพย์สินสุทธิ และป้องกันความเสี่ยงด้านอัตราแลกเปลี่ยนเงินแบบเต็มจำนวน คาดว่าผลตอบแทนหลังหักค่าใช้จ่ายอยู่ที่ประมาณ 3% ต่อปี   
สำหรับตราสารที่คาดว่ากองทุนจะลงทุนได้แก่ เงินฝากประจำ PT Bank CIMB NIAGA Tbk สัดส่วน 15% เงินฝากประจำ Bank of China (MACAU Branch) สัดส่วน 24%  ตราสารหนี้ระยะสั้น Itau Unibanco S.A. สัดส่วน 22% ตราสารหนี้ระยะสั้น Banco Santander (Brazil) สัดส่วน 22% เงินฝากประจำธนาคารทิสโก้ สัดส่วน 6% และตั๋วแลกเงินบริษัทหลักทรัพย์ คันทรี่ กรุ๊ป สัดส่วน 11% โดยกองทุนอาจพิจารณาลงทุนในตราสารอื่นแทนหรือเพิ่มเติม เช่น พันธบัตรรัฐบาลเกาหลี พันธบัตรรัฐบาลไทย เป็นต้น หรือตราสารอื่นที่มีอันดับความน่าเชื่อถือในอันดับที่สามารถลงทุนได้ 
“กองทุนนี้เหมาะสำหรับผู้ที่สนใจโอกาสได้รับผลตอบแทนที่ดีกว่าดอกเบี้ยเงินฝากและไม่ต้องเสียภาษีของผลตอบแทนสำหรับบุคคลธรรมดา โดยสามารถลงทุนได้ในระยะสั้นถึงปานกลาง  และรับความเสี่ยงได้ในระดับปานกลางค่อนข้างต่ำ”น.ส.ประภากล่าว
ทั้งนี้ หลังครบกำหนดอายุโครงการ บริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนตลาดเงิน เพื่อผู้ถือหน่วยลงทุนจะได้รับโอกาสที่ดีจากการลงทุนต่อเนื่อง